หุ้นเอเชียผันผวน IMF หวั่นศก.โลกทรุดหนักสุดรอบ 90 ปี
หุ้นเอเชียผันผวน เกาะติดสถานการณ์โควิด IMF หวั่นศก.โลกทรุดหนักสุดรอบ 90 ปี
หุ้นเอเชียผันผวน เกาะติดสถานการณ์โควิด IMF หวั่นศก.โลกทรุดหนักสุดรอบ 90 ปี
10 เม.ย. 2563

ผู้สื่อข่าวรายงานว่า ตลาดหุ้นเอเชียเคลื่อนไหวทั้งในแดนบวกและลบเช้านี้ หลังจากที่ธนาคารกลางสหรัฐ (เฟด) ประกาศมาตรการกระตุ้นเศรษฐกิจวงเงินกว่า 2 ล้านล้านดอลลาร์ เพื่อเยียวยาภาคธุรกิจที่ได้รับผลกระทบจากการแพร่ระบาดของไวรัสโควิด-19 ขณะที่นักลงทุนยังคงจับตาสถานการณ์โควิด-19 อย่างใกล้ชิด
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 19,500.07 จุด เพิ่มขึ้น 154.30 จุด, +0.80% ดัชนี SSE Composite ตลาดหุ้นจีนเปิดวันนี้ที่ 2,827.19 จุด เพิ่มขึ้น 1.29 จุด, +0.05% ดัชนี TAIEX ตลาดหุ้นไต้หวันเปิดวันนี้ที่ 10,105.43 จุด ลดลง 14.00 จุด, -0.14% ดัชนี KOSPI ตลาดหุ้นเกาหลีใต้เปิดวันนี้ที่ 1,835.76 จุด ลดลง 0.45 จุด, -0.02% ดัชนี FBMKLCI ตลาดหุ้นมาเลเซียเปิดวันนี้ที่ 1,361.62 จุด ลดลง 8.14 จุด, -0.59%
ด้าน ตลาดหุ้นฮ่องกง ตลาดหุ้นสิงคโปร์ และตลาดหุ้นฟิลิปปินส์ ปิดทำการวันนี้เนื่องในวัน Good Friday
โดยก่อนหน้านี้เฟดประกาศมาตรการกระตุ้นเศรษฐกิจวงเงิน 2.3 ล้านล้านดอลลาร์ เพื่อเยียวยาภาคธุรกิจที่ได้รับผลกระทบจากการแพร่ระบาดของไวรัสโควิด-19 โดยเฟดจะปล่อยสินเชื่อให้กับธุรกิจขนาดกลางและขนาดย่อมที่มีพนักงานไม่เกิน 10,000 คน และมีรายได้ไม่เกิน 2.5 พันล้านดอลลาร์ในปีที่แล้ว ซึ่งสินเชื่อดังกล่าวจะมีวงเงินขั้นต่ำอยู่ที่ 1 ล้านดอลลาร์ แต่ไม่เกิน 25 ล้านดอลลาร์
ทั้งนี้โครงการปล่อยสินเชื่อแก่ภาคธุรกิจมีวงเงินรวม 6.50 แสนล้านดอลลาร์ โดยนอกจากการปล่อยสินเชื่อให้กับภาคธุรกิจแล้ว มาตรการของเฟดยังรวมถึงโครงการประกันรายได้ของพนักงาน และมาตรการอื่นๆ ด้วย
ด้าน นางคริสตาลินา จอร์จีวา ผู้อำนวยการกองทุนการเงินระหว่างประเทศ (IMF) กล่าวว่า การแพร่ระบาดของไวรัสโควิด-19 จะทำให้เศรษฐกิจโลกหดตัวลงอย่างมากในปีนี้ โดยจะทรุดตัวลงมากที่สุดนับตั้งแต่ที่เกิดภาวะเศรษฐกิจตกต่ำครั้งใหญ่ในช่วงทศวรรษ 1930